Thaimaa

Thaimaa sijaitsee Kaakkois-Aasiassa. Sillä on rannikkoa Andamaanien merellä ja Siamin lahdella 3219 km. Rajanaapureita ovat Myanmar (Burma) luoteessa, Laos koillisessa, Kambodža kaakossa ja Malesia etelässä.

Suurenmoisen ruokansa, trooppisen ilmastonsa, kiehtovan kulttuurinsa ja upeiden rantojensa ansiosta Thaimaa houkuttelee matkailijoita kaikkialta maailmasta.

Matkailuneuvonta

 * Thaimaa - Matkaopas

Kaupungit

 * Bangkok &mdash; pääkaupunki
 * Chiang Mai
 * Korat

Muut kohteet

 * Pattaya
 * Ko Samui
 * Krabi
 * Khao Lak
 * Phuket
 * Koh Chang

Ymmärrä
Thaimaa on Kaakkois-Aasian suosituin lomakohde, eikä syyttä. Luontonsa puolesta maasta löytyy kaikkea pohjoisen vuoristoista etelän viidakoihin, unohtamatta kirkkaan vihreää merta ja valkoisia hiekkarantoja. Thaimaa on samalla eksoottinen, mutta kehittyneen turvallinen - se on helppo johdatus matkailuun Kaakkois-Aasiassa. Hintatasoltaan maa on suorastaan halpa, vaikka halutessasi löydätkin varmasti kaikki mukavuudet, joihin olet tottunut. Thaimaassa niistä maksat vain monta kertaluokkaa vähemmän! Vaikka Thaimaata joskus Aasian Kanariaksi kutsutaan, voi pientä vaivaa näkemällä löytää seutuja, joissa ei turisteja näy. Maa vetääkin puoleensa perhematkalaisten lisäksi myös yksilöllisyyttä tavoittelevia reppumatkaajia. Osittain myös siksi, että yhteydet muihin Aasian maihin ovat erinomaiset. Huolimatta valtavasta turistivirrasta maa on jotenkin onnistunut säilymättämään omanlaisen otteensa, ja moni lähteekin maasta vain palatakseen uudelleen.

Luonnollisesti kaikella tällä on myös nurja puolensa. YK luokittelee maan kehitysmaaksi, ja moni tuleekin toimeen meikäläisittäin mitättömän pienellä rahalla päivässä. Nopeasti kehittyvä talous vaatii kasvukipunsa: tuloerot ovat valtavat ja seksiturismi rehottaa näkyvästi. Pääkaupunki Bangkok on yksi maailman pahimmista kaupungeista ilmansaasteiden osalta ja hallitsematon rakentaminen sekä turismin kasvu on vienyt suurimman osan siitä luonnon kauneudesta, jota vielä muutama kymmenen vuotta sitten löytyi vaikkapa Pattayalta tai Phuketista. Useilla matkailijoiden suosimilla alueilla on kekseliäitä huijareita, jotka tienaavat elantonsa käyttämällä hyväkseen matkaajan hyväuskoisuutta.

Lentokoneella
Bangkokiin voi lentää melkeinpä mistä tahansa maailman kolkasta. Suomesta on suoria reittilentoja Bangkokiin, sekä lomalentoja ainakin Phuketiin. Paremman hinnan perässä monet matkustavat Kööpenhaminan, Frankfurtin tai Lähi-idän kautta.

Thaimaasta on erinomaiset yhteydet muualle Kaakkois-Aasiaan ja esimerkiksi AirAsia operoi Bangkokin uudelta Suvarnabhumin kentältä Thaimaan sisäisiä sekä kansainvälisiä lentoja. Kohteina mm. Hanoi, Kota Kinabalu, Kuala Lumpur, Langkawi, Macao, Penang, Phnom Penh, Shenzhen, Singapore, Xiamen ja Yangon. Alueella toimii myös muita halpalentoyhtiöitä.

Junalla
Malesiasta on suoria junia Bangkokiin päivittäin. Reissu kestää noin 24 tuntia. Muihin naapurimaihin ei ole suoria yhteyksia, mutta Laosin pääkaupunki Vientiane on heti Mekong-joen toisella puolella koillisradan pääteasemasta Nong Khaista ja rataa ollaan parhaillaan (2007) jatkamassa rajan yli.

Lentokoneella
Thaimaa on iso paikka ja jos 10 tuntia bussissa ei houkuttele, niin kannattaa harkita lentämistä. Bangkokista säteilee lentoja maan jokaiseen kolkkaan ja hinnat ovat hyvin kohtuullisia etukäteen hankittuna.

Lento kuin lento lähtee Thai Airwaysilla alle 2000 bahtin jos varaa ajoissa, ja halpayhtiöillä kuten Nok Air  tai Air Asia voi päästä bussilipun hintaa halvemmalla.

Junalla
thumb|200px|SRT:n raideverkosto

Thaimaan valtion rautatiet (SRT, ) operoi maan raideliikennettä. Verkostoa on nelisen tuhatta kilometriä, ja se kattaa koko maan pohjoisesta Chiang Maista etelään Malesian rajalle. Junat eivät ole järin nopeita kulkupelejä Thaimaassa, mutta ainakin busseja turvallisempia. Matkan hinta riippuu etäisyyden lisäksi myös junatyypistä ja matkustusluokasta. Junissa on yleensä kolme luokkaa:


 * Ykkösluokassa (chan neung) on kahden nukuttavia hyttejä ilmastoinnilla, mutta hinnat voivat olla halvimpien lentolippujen tasolla.


 * Kakkosluokka (chan song) on hyvä kompromissi hinnan ja mukavuuden välillä. Lipusta joutuu kärsimään suunnilleen saman verran kuin ykkösluokan bussikyydistä ja mukavuudeltaankin juna on samaa luokkaa. Joissain kakkosluokan junissa on ilmastointi, mutta kaikissa kuitenkaan ei. Ilmastoinnista on pieni lisämaksu. Kakkosluokan makuupaikat ovat ihan mukavia ja sopivan hintaisia. Kapeampi yläsänky on hieman halvempi kuin leveä alasänky. Ruoka ja vessat ovat perustasoa. Kakkosluokan erikoispikajunissa istuimet ovat kallistuvia ja virvokkeet kuuluvat hintaan. Toisin kuin useilla muilla junilla, näillä taittaa matkaa kutakuinkin yhtä nopeasti kuin bussillakin.


 * Kolmosluokan (chan saam) hinnat ovat lähinnä nimelliset ja matka kolmannessa luokassa voi olla avartava kokemus. Riisisäkin ja halvan viinapullon kanssa kotiinpalaavien tuktuk-kuljettajien keskellä farangina olet taatusti huomion keskipisteenä. Muutama tunti on varmasti ihan mielenkiintoista, mutta kymmenen voi olla jo hieman liikaa. Joissain junissa kolmosluokan penkit ovat puiset, joissain pehmustetut. Virvokkeita voi ostaa käytävillä vaeltelevilta kaupustelijoilta.

Bussilla
Yleisin liikenneväline Thaimaassa on edelleen bussi ja valtion bussifirma BKS (บขส Bo Ko So), englanniksi näpsäkästi vain Transport Company, kattaa verkollaan jokaisen hiemankin isomman kyläpahasen. BKS:n bussit ovat halpoja ja yllättävänkin luotettavia. Bussien luokittelu on laaja ja sekava, mutta pääluokat ovat:


 * Paikallisbussi. Täynnä maajusseja kanoineen, pysähtyy jokaisen hökkelin kohdalla.  Toivottaman hitaita.
 * Pikabussi (rot duan). Oranssi.  Ei pysähdy ihan joka paikassa, mutta muuten paikallisbussin veroinen.  Ei ilmastointia, ei vessaa.
 * Toinen luokka (chan song). Sinivalkoinen oranssilla raidalla.  Pysähtelee melko usein eikä vessaa yleensä vieläkään ole, mutta ainakin ne on ilmastoitu.
 * Ensimmäinen luokka (chan neung). Sinivalkoinen.  Noin 40 paikkaa, kulkee haipakkaa vauhtia, vessa ja ilmastointi löytyy, usein myös peite, vesipullo ja nimellinen välipala.
 * VIP. Sinivalkoinen tai sinihopeinen pitkän matkan luksusbussi.  32-34 paikkaa, reilu jalkatila ja kallistuvat penkit, ateria kuuluu usein hintaan.
 * S-VIP. Vielä vipimpi versio, jossa vain 24 leveää paikkaa.  Lähinnä pitkillä reiteillä yön yli.

BKS:n kanssa kilpailee tukku yksityisiä yrityksiä, jotka kilpailevat hinnalla ja/tai höynäytettävillä turisteilla. Omassa liigassaan painivan Bangkokin Khao San Road -reppumatkaajakadun roistot, jotka myyvät kovaan hintaan "VIP"-lippuja ränsistyneisiin minibusseihin, jotka sattumoisin hajoilevat aina kun serkun ravintola tulee vastaan ja dumppaavat lopulta keskellä yötä suoraan heidän valitsemaansa hotellirotiskoon väärällä puolella kaupunkia. Erityisesti etelään suuntaavilla turistibussilinjoilla vilisee varkaita. Thait eivät näitä käytä, ja on syytä ottaa mallia ja suosia BKS:aa.

Niin julkiset kuin yksityisetkin bussit mielellään soittavat poppia ja/tai kungfu-leffoja kovalla, joten korvatulpat kannattaa ottaa mukaan. Lämmin vaatetuskaan ei haittaa, sillä ilmastointi on usein jääkylmällä.

Songthaewilla
thumb|Songthaew

Songthaew tarkoittaa eräänlaista lava-autoa, jonka lavalla on molemminpuolin penkit. Nämä ajavat yleensä paikallisbussin virkaa ja ovat usein halvin tapa kulkea lyhyitä matkoja. Kyytiin haluavat voivat pysäyttää auton kättä heilauttamalla ja pois jäävät puolestaan käyttävät kelloa, jonka käyttöön lavalla on nappi. Usein ajajat tööttäilevät turisteille herättääkseen heidän huomionsa, joten kyytiin on helppo päästä. Hiljaisempina aikoina songthaewit toimivat myös takseina. Ole siis tarkkana, jos kyydissä ei ole muuta väkeä: sinulta voidaan veloittaa taksimatkan hinta. Parasta siis sopia hinnasta ennen kyytiin hyppäämistä.

Autolla

 * Tuk tuk. Kolmipyöräinen taksi, jolla matkustaminen on halpaa.  Mittaria ei kapistuksesta löydy, joten sovi aina hinta etukäteen.  Hintaluokka on hieman taksia halvempi: 20 bahtilla pääsee kulman taakse, 100 bahtilla huristelee jo tunnin tai toisenkin.

Laivalla
Useat suosituista kohteista Thaimaassa ovat saaria, joten laivalla kulkeminen on monesti ainoa vaihtoehto. Erilaisia laivayhteyksiä löytyy niin nopeuden, matkan pituuden kuin mukavuudenkin suhteen. Tarkemmin laivayhteyksistä kerrotaan kohteiden omilla sivuilla.

Puhu

 * Katso myös: Thain matkasanakirja

Thaimaassa puhutaan pääasiassa thaita, mutta suosituissa lomakohteissa puhutaan myös vähän englantia.

Osta
Thaimaan rahayksikkö on baht (THB, thaiksi บาท tai บ). Bahtin arvo kelluu, mutta viime vuodet on saanut palttiarallaa 50 bahtia eurolla. Tällähetkellä 1 euro vastaa n. 41-42 bahtia joten 50bahtista /1 eur voi uneksia. Rahat kannattaa vaihtaa vasta perillä, sillä sekä automaatteja että rahanvaihtopisteitä on joka paikassa ja eurolla saa hyvän kurssin. (Suoraan sillä ei kuitenkaan kannata tai yleensä edes voi maksaa.) Luottokortit kelpaavat myös hyvin jokaisessa hiemankin isommassa liikkeessä tai ravintolassa, mutta niitä kannattaa käyttää harkiten sillä kopioiden höylääminen on huolestuttavan yleistä.

Hintataso
Thaimaa on lähes minkä tahansa mittapuun mukaan edullinen maa. Länsimaisia hotelleja ja muita palveluita saa länsimaisittain hyvin kohtuulliseen hintaan (harva hotelli maksaa yli €100 tai ateria yli €10), ja jos on valmis elämään kuin thaimaalainen niin hinnat tippuvat entisestään. Kitsas reppumatkaaja pärjää hyvin 800 bahtin päiväbudjetilla, ja tuplaamalla tuon summan pääsee jo viettämään yönsä kolmen tähden hotelleissa.

Syö
Thaimaalaiset pitävät vahvoista mauista kuten limettimehusta, sitruunaruohosta ja tuoreesta korianterista, kolmikko jonka yhdistelmä antaa thai-ruualle sen ominaisen maun. Thai-ruoka tunnetaan myös tulisuudestaan, pääasiallisena syypäänä ollen pieni torpedon muotoinen chilipippuri nimeltä phrik khii nuu (พริกขี้หนู, kirjaimellisesti "hiirenkakkachili"), jota löytyy monesta paikasta. Thait tietävät, että nämä voivat tuottaa länsimaalaisille ongelmia ja kysyvätkin usein tykkäätkö tulisesta (เผ็ด phet); tähän voi vastata "kyllä" vain omalla vastuullaan!

Thai-ruuan klassikoihin kuuluvat:


 * Phat thai (ผัดไทย), ohuita riisinuudeleita paistettu lisukkeineen tamarindikastikkeessa. Halpaa, hyvää ja usein täysin chilitöntä.


 * Tom yam kung (ต้มยำกุ้ง), kenties kaikista kuuluisin ruoka, eli hapan sitruunaruoholla ja galangal-juurella maustettu katkarapukeitto. Voi olla todella tulista!


 * Kaeng daeng (เเกงเเดง, punainen curry) eli kaeng phet (เเกงเผ็ด tulinen curry) ovat sama asia ja, kuten nimestä voi arvata, tämä on punaista ja usein tulista. Syödään usein grillatulla ankalla (kaeng pet yaang เเกงเป็ดย่าง).


 * Kaeng khio-waan (เเกงเขียวหวาน), eli makea vihreä curry, on kookospohjainen curry josta löytyy sitruunaruohoa ja kaffir-limettiä. Usein punaista miedompi.

Juo
Thaimaassa myös juomat ovat edullisia. Esimerkiksi oluiden (bia) hinnat ovat järjestäen 30-50 baht / pullo, iso / pieni. Baareissa tai ravintoloissa useimmiten hinnat pyörivät 50 bahtin molemmin puolin. Thaimaan suosituimmat olutmerkit ovat Singha (lausutaan "sing"), Chang, Tiger ja Leo. Myös eurooppalaista olutta saa suhteellisen halvalla, esimerkiksi Heinekenia. Thaimaalainen olut on usein huomattavan tuhtia (n. 6%), pääasiallisena syynä paikallisten tapa pitää se viileänä kaatamalla se jäiden päälle!

Oluttakin halvempaa on paikallinen tuliliemi eli thai-viski, eli riisistä tislattu viina, jolla ei kyllä viskin kanssa ole juuri muuta tekemistä kuin ruskea väri ja tuju alkoholiprosentti. Tunnetuimmat merkit ovat kuivahko Mae Khong ("Mekong") ja makea, rommimaisempi Saeng Som. Taskumatin kokoinen pullo irtoaa kaupassa jopa alle 50 bahtin ja litran pullon hinta on sadan kieppeillä. Limonadeja Thaimaasta saa myös erittäin edullisesti: kaupasta 10 bahtin pintaan, ravintolassa tai baarissa 25-40 bahtia. Paikallisena erikoisuutena kannattaa kokeilla Krathing Daeng-energiajuomaa (กระทิงแดง), eli alkuperäistä Red Bullia, jota myydään joka kioskissa 10 bahtin hintaan. Alkuperäinen eroaa kuitenkin aika lailla eurooppalaisesta versiosta: Thaimaassa "bulli" on hiilihapotonta, siirappisen makeaa ja tulee lääkemäisessä ruskeassa lasipullossa.

Tuoreita hedelmämehuja kannattaa ehdottomasti maistella. Kookosvesi (น้ำมะพร้าว naam ma-phrao) on halpaa, hyvää ja taatusti turvallista, sillä myyjä leikkaa pähkinään reiän vasta tilatessa. Kirkuvanoranssi Thai-appelsiinimehu (น้ำส้ม naam som), joka puristetaan mandariinin näköisistä pienistä appelsiineista on myös herkullista, mutta kannattaa katsoa millaisella vedellä se on lantrattu.

Pysy turvassa
Hallituksen vastaiset mielenosoitukset johtivat marraskuussa 2008 Bangkokin molempien lentokenttien sulkemiseen viikoksi, aiheuttaen massiivista kaaosta matkustajien suunnitelmiin. Kriisi laukesi toistaiseksi pääministerin erotessa, mutta Thaimaan poliittinen tilanne on edelleen epävakaa, joten seuraa paikallista tilannetta.

Liikenne
Kun liikut kaupungilla muista pysyä valppaana liikenteessä, sillä thaimaalainen liikennekulttuuri poikkeaa paljon suomalaisesta! Harvat noudattavat liikennesääntöjä. Suojatietä ylitettäessäkin tulee olla valppaana sillä jotkut eivät pysähdy punaisten palaessa. Liikenneruuhkia syntyy helposti ja ruuhka-aikaan ne voivat kasvaa todella pitkäksikin.

Huijarit
Eritoten Bangkokin huijarit ovat tehneet hyväuskoisen turistin huijaamisesta lähes taidetta. Valistunut matkaaja kiertää kuitenkin nämä sudenkuopat kohtuullisen helposti, kun vaan pitää silmänsä auki, suhtautuu epäluuloisesti väkisin juttusille lyöttäytyviin tyyppeihin ja muistaa, että jos jokin kuulostaa liian hyvältä, se myös luultavasti on. Tiivistäen: temppeli johon olit menossa ei ole kiinni, jalokivien hinnoissa ei koskaan ole roimia alennuksia ja et tule tienaamaan tuhansia myymällä niitä eteenpäin.

Rikollisuus
Taskuvarkauksia sattuu myös jonkin verran. Arvoesineet kannattaa pitää hyvässä tallessa.

Pysy terveenä
Thaimaa on trooppinen maa, mutta turistikohteissa ei ole pahempia terveysriskejä (esim. malaria). Hyttysiltä kannattaa silti suojautua, sillä ne voivat levittää dengue-kuumetta. Suurempia riskejä käytännössä ovat auringonpistokset ja ihon palaminen: juo paljon nesteitä ja käytä reilusti aurinkovoidetta, erityisesti jos heilut ulkosalla keskipäivän helteessä.

Kunnioita



 * Perinteinen thaimaalainen tervehdys on wai, jossa kädet painetaan yhteen ja kumarretaan. Sinänsä yksinkertaisen näköinen ele on vivahteissaan osa varsin monimutkaista etikettiä, jossa alemmat osoittavat kunnioitusta ylemmilleen, joten on parasta olla matkimatta vaikka itselle pokkuroidaan, sillä väärin tehty tai väärässä paikassa tehty wai on parhaimmillaan hupaisa ja pahimmillaan loukkaus.  Wain kuittauksena nyökkäys riittää aivan hyvin.


 * Thaimaa on luokkayhteiskunta ja sosiaalinen luokka päätellään vaatetuksesta. Rannalla voi pukeutua miten haluaa (tosin naisten yläosattomuutta ei suvaita), mutta muualla kannattaa pitää paita päällä ja pitkät housut jalassa.  Tämä pätee erityisesti jos aikoo kiertää temppeleitä tai joutuu tekemisiin viranomaisten kanssa.


 * Älä koske thaimaalaisia päähän, tai kosketa tai osoittele ketään jaloillasi. Älä nosta jalkojasi esimerkiksi vapaan tuolin päälle rentouttaaksesi jalkojasi.


 * Thait arvostavat kuningasperhettään hyvin suuresti ja olettavat vieraiden tekevän samoin. Mm. bahtin seteleissä ja kolikoissa on kuninkaan kuva, joten vaikka kolikko tipahtaisi ja lähtisikin pyörimään niin sen päälle ei saa astua.


 * Thaimaassa saattaa törmätä kukkaistyttöihin, jotka myyvät kukkia. Näitä viattoman näköisiä tyttöjä ei uskoisi huijareiksi, jotka pujotettuaan kukan kaulaan alkavat huutaa, että heitä käytetään seksuaalisesti hyväksi. Todellisuudessa tämä on pelkkää huijausta, mutta myös paikallinen poliisi saattaa olla juonessa mukana, jolloin tulee maksaa sakkoja. Jos ei maksa voi pahimmassa tapauksessa joutua vankilaan.


 * Älä poseeraa buddha-patsaan edessä, saati sitten kiipeile sen päällä.

Ota yhteyttä
GSM toimii hyvin Thaimaassa. Paikan päältä voi ostaa parillasadalla bahtilla SIM-kortin.

Nettikahviloita on joka nurkassa, ja hinnat pyörivät 1 baht/minuutti paikkeilla. Jos huomaat yhtäkkiä kirjoittavasi thaiksi, painoit varmaan vahingossa näppäimistönvaihtoyhdistelmää kuten Ctrl-välilyönti tai Shift-Alt; etsi ruudun alalaidasta "TH" ja muuta se takaisin "EN":ksi.

Thaimaa

Tailàndia Thailand Thailand Tajlando Tailandia Thaïlande थाइलैंड Thaiföld Thailandia タイ Thailand Tajlandia Tailândia Tailanda Таиланд Thailand 泰国 wts:Category:Thailand